**Suuri kupla** oli vuosina 2001–2006 esitetty leikkimielinen nuorten visailuohjelma, jonka aiheina olivat sarjakuvat ja piirretyt. Ohjelmaa esitettiin alkujaan Yle TV1:llä, mutta myöhemmin vuonna 2003 se siirtyi Yle TV2:lle. Juontajana toimi ensin Ilkka Heiskanen 15 jakson verran vuonna 2001. Tämän jälkeen juontajaksi tuli Sami Garam (2001–2002), Ellen Jokikunnas (2002–2003) ja viimeisenä Tuulianna Tola, joka juonsi sittemmin ohjelmaa sen loppuun saakka. Ohjelman maskotteina olivat animoidut robottihahmot Vinsentti ja Roosa. 

Sarjan ensimmäinen jakso esitettiin 1. maaliskuuta 2001 ja viimeinen 30. huhtikuuta 2006. Viimeisinä vuosinaan ohjelmaa esitettiin sunnuntaisin klo 10:00 ja uusittiin maanantaisin klo 16:30. Ohjelman viimeinen kausi uusittiin kuitenkin vielä kerran vuonna 2008.

Ohjelmaa on julkaistu 16 jakson verran kahdella tupla-DVD:llä ja sarjan pohjalta on julkaistu myös kaksi visailukirjaa.

Ohjelmasarja palkittiin Formaatti-Finlandia-palkinnolla Satu ry:n vuoden 2003 Media & Message -päivillä.

Ohjelman kulku
--------------

Ohjelmassa kilpaili joka jaksossa kaksi kolmen hengen joukkuetta (punainen ja sininen) erilaisilla kierroksilla. Eniten pisteitä kerännyt joukkue pääsi jatkoon. Hävinnyt joukkue sai lohdutuspalkinnoksi esim. sarjakuvalehtiä. Finaalissa oli voittajajoukkueelle palkintona esim. maastopyörät tai kannettavat tietokoneet. Ohjelman studiossa ei alkujaan ollut yleisöä, mutta vuonna 2002 studioon lisättiin myös katsomo yleisölle.

Kierrokset
----------

Ohjelma koostui joka jaksossa viidestä kierroksesta, jotka pysyttelivät miltei sellaisinaan koko sarjan olemassaolon ajan.

### Pilvenpiirtäjä

Pilvenpiirtäjä-kierroksella molempien joukkueiden oli määrä koota kuutioista oma torni. Kuutioissa oli usein jonkun sarjankuvan tai piirrettyn hahmo, joko kuvallisena tai kirjoitettuna sekä jokin tämän ominaispiirre. Alkujaan kuutioita oli kymmenen ja niistä piti koota 2x8 torni siten, että joka rivillä on hahmoon yhdistetty oikea piirre tai hahmoon liittyvä asia. Jokaisesta oikeasta rivistä joukkue sai kaksi pistettä.

Vuosina 2002–2006 pilvenpiirtäjätornia varten oli 12 kuutiota, jotka piti koota 3x4 torniksi siten, että joka rivillä on hahmoon yhdistetty taas oikeat piirteet ja asiat. Kokonaan oikeasta rivistä (3 kuutiota oikein) joukkue sai kaksi pistettä, mutta melkein oikeasta rivistä (2 kuutiota oikein) sai myös yhden pisteen.

### Salatut sankarit

Salatuissa sankareissa joukkueille näytettiin tietty määrä sumennettuja kuvia sarjakuva- ja piirroshahmoista. Kuvaa tarkenettiin hiljalleen kunnes se oli täysin selvä ja joukkue, joka arvasi mikä hahmo kuvassa oli, sai pisteen. Tämän jälkeen juontaja esitti kuvaan liittyvän kysymyksen, johon oikein arvannut joukkue sai extrapisteen. 

### Suuri kupla

Ohjelman nimikkokierroksella molemmille joukkueille annettiin vaihtelevien sarjakuvataiteilijoiden piirtämä kolmen kuvan sarjakuvasketsi. Sarjakuvasta puuttui puhekuplat ja joukkueiden tehtävänä oli keksiä ja kirjoittaa niihin kuplat. Tämän jälkeen molempien joukkueiden kirjoittamat kuplat käytiin läpi ja ohjelman maskotti Vinsentti ilmoitti pisteet. Kummallakin joukkueella oli mahdollisuus saada enintään viisi pistettä. Kun ohjelmaan tuli yleisökatsomo mukaan vuonna 2002, annettiin pistejaon jälkeen yleisölle mahdollisuus äänestää joukkue, joka saisi extrapisteen. Yleisössä istuvat äänestivät nostamalla esille punaisen tai sinisen lapun, jotka heille oli annettu.

Ohjelman alkuaikoina näytettiin myös itse sarjakuvataiteilijan kirjoittamat alkuperäiset puhekuplat, mutta tästä sittemmin luovuttiin.

### Superkynä

Superkynä oli ohjelmassa mukana vuosina 2001–2002. Tällä kierroksella kummastakin joukkueesta valittiin vuorollaan piirtäjä, joka piirsi isolla tussikynällä taululle kuvan jostain tietystä sarjakuva tai piirroshahmosta tai siihen liittyvästä asiasta samalla kun joukkueet arvuuttelivat, mitä taululle piirrettiin. Oikein arvannut joukkue sai pisteen.

### Haamupiirtäjä

Haamupiirtäjä korvasi Superkynän vuonna 2002. Kierros oli muuten identtinen edeltääjäänsä paitsi, että piirrustukset tekikin nk. haamu. Piirtämisestä näytettiin joukkueille videota ja oikein arvannut joukkue sai pisteen.

### Salamataisto

Salamataisto oli viimeinen kierros, jossa esitettiin joukkueille kymmenen kysymystä liittyen sarjakuviin ja piirrettyihin. Juontaja antoi jokaiselle kysymykselle myös kolmen, kahden ja yhden pisteen vihjeet.

Erikoisjaksot
-------------

Ohjelmassa oli normaaleiden jaksojen lisäksi myös eriteemaisia erikoisjaksoja sekä julkkisjaksoja.

Teemajaksoja olivat esimerkiksi tyttöspesiaali, lemmikkispesiaali, Disney-spesiaali sekä eläinspesiaali.

Julkkisvieraina ohjelman jaksoissa nähtiin mm. Nylon Beatin Jonna ja Erin, Tiktakin Petra, Gimmel sekä Sartsa ja Timppa. Syksyllä 2004 esitetyssä sadannessa jaksossa oli julkkisvieraana mm. Viivin ja Wagnerin luoja Juba Tuomola ja vastapuolella eräs ohjelman entinen finalistijoukkue.

Tuotanto
--------

| Juontaja: | Ilkka Heiskanen (2001)
Sami Garam (2001–2002)
Ellen Jokikunnas (2002–2003)
Tuulianna Tola (2003–2006) |
| Ohjaus: | Marko Virtanen
Juha-Matti Valonen |
| Käsikirjoitus: | Juhana Salakari
Jani Jäderholm
Katja Tukiainen |
| Ohjelmagrafiikka: | Eila Terävä
Jorma Avelin
Susanna Oinonen |
| Lavastus: | Kimmo Turunen |
| Puvustus: | Tiina Eskelinen
Marjatta Härklnen
Katri Mäkinen
Tarja Pieniniemi
Pentti Tilider
Runa Åkerberg |
| Kuvasuunnittelu: | Mika Tertsunen
Petri Hyryläinen
Jukka Ilanko
Jukka Leinonen |
| Äänisuunnittelu: | Marja Ihanainen
Pekka Longi
Jyri Makkonen
Pasi Pihlaja
Jyrki Saarinen |
| Tuottaja: | Sari Isotalo
Kari Voutila |
| Tuotantoyhtiöt: | Yleisradio, Susamuru |

DVD- ja kirjajulkaisut
----------------------

* Suuri Kupla 1 - Tupla DVD: Tiukimpia taistoja ja finaaleja
* Suuri Kupla 2 - Tupla DVD: Spesiaaleja ja julkkisjaksoja
* Jani Jäderholm, Juhana Salakari: *Suuri Kupla : Vinsentin sarjakuvavisa*
* Jani Jäderholm, Juhana Salakari: *Suuri Kupla : Vinsentin sarjakuvavisa 2*

Lähteet
-------

1. 1 2 3 4 5 6  Listaus ohjelman tuotantoryhmästä Internet Movie Database-sivustolla, imdb.com, viitattu 20.11.2020.
2. ↑  Ohjelman arkistoidut nettisivut, *archive.org*, viitattu 20.11.2020.
3. ↑  Kysy Rouva Ruudulta: Suuri Kupla ja Pelle Hermanni hukassa *YLE*.  03.02.2009. Viitattu 12.7.2012.
4. ↑  Media & Message jakoi palkintoja *Markkinointi & Mainonta (Internet Archive)*.  8.8.2003.  Arkistoitu 10.8.2003. Viitattu 14.4.2021.
5. 1 2 3  DVD-julkaisujen kansiteksti.
6. ↑  Ohjelman lopputekstit
7. ↑  Listaus ohjelman tuotantoyhtiöistä Internet Movie Database-sivustolla, *imdb.com*, viitattu 20.11.2020.
8. ↑  Jani Jäderholm : Suuri kupla : Vinsentin sarjakuvavisa - Finlandia kirja[vanhentunut linkki], finlandiakirja.fi, viitattu 20.11.2020.
9. ↑  Jani Jäderholm : Suuri kupla : Vinsentin sarjakuvavisa - Finlandia kirja[vanhentunut linkki], *finlandiakirja.fi*, viitattu 20.11.2020.
10. ↑  suuri kupla - booky.fi, *booky.fi*, viitattu 20.11.2020.

Aiheesta muualla
----------------

* *Suuren kuplan* nettisivut vuodelta 2009 (Archive.org)